Liotyroniini

Liotyroniini eli natriumliotyroniini eli 3,3′,5-trijodityroniinin natriumsuola on l-trijodityroniinista teollisesti valmistettu pitkävaikutteinen lääkeaine, jota käytetään lisäämään elimistön aktiivisen kilpirauhashormonin (T3-hormoni) tasoja.

Liotyroniinia pidetään ensisijaisena lääkkeenä kilpirauhashormonin korvaushoidossa ja kretinismissä. Se saattaa olla hyödyllinen myös niille kilpirauhasen vajaatoimintaoireista kärsiville potilaille, joilla epäillään olevan vaikeuksia levotyroksiinin imeytymisessä tai joiden kudokset eivät muunna sitä riittävässä määrin aktiiviseksi kilpirauhashormoniksi sekä myös potilailla, jotka ovat allergisia luontaiselle kilpirauhashormonille. Liotyroniinin käyttöön saattaa liittyä kerran vuorokaudessa annosteltuna veren kilpirauhashormonitasojen suuria heilahteluja. Lisäksi se saattaa aiheuttaa sydänterveyteen liittyviä ongelmia sydänsairailla ja vanhuksilla.

Liotyroniinia käytetään kilpirauhasen vajaatoiminnan hoitoon yhdessä levotyroksiinin eli T4-hormonin kanssa siinä tapauksessa, ettei vajaatoiminnan oireita saada poistumaan pelkällä tyroksiinilla. Hoidon käytössä tulee olla varovainen ja hoitoa aloitettaessa suositellaan konsultoimaan kilpirauhastautien hoitoon perehtynyttä lääkäriä. 

Liotyroniinin puoliintumisaika vaihtelee yksilöllisesti välillä 1–2 vuorokautta. Liotyroniiniannoksen nauttiminen kerran päivässä nostaa kilpirauhashormonitasoja siten, että huippupitoisuus saavutetaan tyypillisesti 3–4 tunnin kuluttua lääkkeen ottamisesta. Tasot laskevat tämän jälkeen ennalleen seuraavien 12 tunnin aikana. Lääkkeen jakamista 2-3 päiväannokseen kannattaa kokeilla varsinkin silloin, jos oireet eivät väisty yhdellä päiväannoksella. Monet lääkärit suosittelevat kahta annosta, koska aamulla otetun annoksen hoitovaikutus kestää usein vain puoleen päivään tai alkuiltapäivään. Lääkkeen nauttiminen myöhään iltapäivällä tai illalla saattaa taas johtaa siihen, että elimistön hormonipitoisuus on suurimmillaan vasta nukkumaanmenon jälkeen, mikä voi johtaa uniongelmiin. Pieni osa potilaista kykenee kuitenkin nauttimaan nukkumaan mennessä jopa koko vuorokausiannoksensa.

Myös vastaavuudet ovat yksilöllisiä, mutta erään arvion mukaan 25 mikrogrammaa liotyroniinia vastaisi korkeintaan 100 mikrogrammaa levotyroksiinia.

T3-hormonin viitearvot ovat 3,5–6,5 pmol/l, mutta kilpirauhaspotilaiden hoidossa tulisi pyrkiä pääsääntöisesti tasoon 5,5–6,5 pmol/l. Joillekin naisille riittää kuitenkin jo 5 pmol/l.

Lähteet